Søren Espersen (DD), 2024-01-11:
Mange tak.
En ting blev vi alle sammen enige om, og det var, at det er et dejligt flag, vi har.
Og det tror da pokker, når vi har fået det af Vorherre selv den 15. juni 1219 i slaget ved Lyndanisse.
Det kan ikke diskuteres.
Der er kommet nogle andre teorier om, hvordan det blev til, men dem skal I ikke stole på, for vi ved, hvordan det var.
Tak til alle, der har støttet, men også til dem, der har deltaget i diskussionen på en, synes jeg, meget fin måde.
Det her med, hvilke flag der så skal være tilladt, kan selvfølgelig give anledning til diskussion og vil givetvis også gøre det i forbindelse med lovbehandlingen. Selv har jeg ikke noget imod, at det bliver de nordiske flag og Grønland og Færøerne, som får en speciel behandling, selvfølgelig sammen med det tyske mindretal.
Så det er en sag til diskussion.
Vi diskuterede i starten, hvornår det skulle være, og her er 1. juli blevet nævnt i beslutningsforslaget.
Jeg har allerede sagt til justitsministeren, at det ikke betyder så meget for os, om det er 6 måneder tidligere eller senere, men vi skal selvfølgelig i gang med debatten, og jeg tror faktisk ikke, at den bliver helt let.
Så det er også væsentligt.
Er det en ytring?
Det ved jeg ikke.
Jeg kan godt lide Østrig, de har pæne bjerge og sådan noget.
Jeg ved det ikke, jeg synes ikke nødvendigvis, at det har nogen særlig ytringsmæssig karakter at hænge nationalflag op.
Det er også derfor, jeg er så optaget af, at det kun skal være nationalflag og ikke de her yderligere flag.
Vi skal være varsomme med EU-flaget, NATO-flaget, og hvad der ellers er, og vi skal have en god debat om det for at få det slået fast.
Så stiller fru Mai Mercados spørgsmålet: Hvorfor først nu?
Det kan man jo altid spørge om, og jeg synes egentlig, at det er godt, at vi nu kommer i gang, så lad os glæde os over det og ikke tænke på, at det måske kunne have været gjort hurtigere.
Om det tager lidt flere måneder, hvis man gør det omhyggeligt, er, som det er.
Moderaternes skiften
Det tror da pokker, at der i en regering, som består af tre vidt forskellige partier, vil være debat og diskussion, det kan jeg da sagtens forstå.
Jeg er mere interesseret i, hvor det ender, og der synes jeg i det her tilfælde, at det er endt rigtig godt.
Men nu fik vi så Højesterets kendelse, og den står, indtil der er skabt en lov på området, og det er så også derfor, at vi er her i Folketinget i dag, nemlig for at få ordentlig lovgivning på området – faste, forståelige, ordentlige regler på det her område.
Når det betyder så meget for os i Danmarksdemokraterne, hænger det sammen med vor grænseløse respekt, som vi har for Dannebrog, og som jeg også glæder mig over andre partier har på fuldstændig samme måde, altså den samme fornemmelse af det.
I danskernes land vajer Dannebrog og ikke et hvilket som helst andet flag.
Lovgivningsmæssigt drejer det sig om at føre flagreglerne tilbage til det, vi kendte, og som vi troede vi kendte, før Højesterets kendelse.
Det er det, der er vores ærinde i dag, og jeg håber naturligvis, at vi kommer i gang med behandlingen af det her så hurtigt som muligt, og jeg ser frem til det udkast, der kommer fra regeringen, forhåbentlig inden så længe.
Jeg synes, det en god dag i dag i Folketinget, og jeg og vores parti i det hele taget har været utrolig glade for den kæmpe opbakning, der har været, så det skal I alle sammen have tak for.